ททท. เชิญชวนเที่ยวงาน “เทศกาลขนหัวลุก” ผลักดันการท่องเที่ยวด้วยความเชื่อทางวัฒนธรรมไทย กระตุ้นเศรษฐกิจ
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่า ททท.จัดงานเทศกาลขนหัวลุก ซึ่งเป็นการนำเสนอตลาดวัฒนธรรมไทยด้านความเชื่อ เป็นการรวบรวมเรื่องราวของวัฒนธรรมไทยด้านความเชื่อ  ความศรัทธา มาต่อยอดกิจกรรมที่ให้ความรู้และความสนุกสนาน เพื่อกระตุ้นการเดินทางท่องเที่ยวภายในประเทศ โดยการสร้างสีสันบรรยากาศของการจัดงานในรูปแบบเมืองศิลปะ (Art City) นำเสนอศิลปะแสงเสียงด้วยอุปกรณ์และเทคนิคสื่อผสมสมัยใหม่ เพื่อให้เป็นรูปแบบงานที่สนุกตื่นเต้นสวยงาม ผสมผสานกับความทันสมัย ซึ่งจะจัดขึ้นในวันที่ 27-29 พฤษภาคม  2565 ตั้งแต่เวลา 15.00 น.- 22.00 น. ที่โรงงานมักกะสัน การรถไฟแห่งประเทศไทย ให้เป็นพื้นที่ที่เต็มไปด้วยความลี้ลับและความสนุกสนานแบบไทยที่ชวนให้มาพิสูจน์สำหรับงานเทศกาลขนหัวลุก แบ่งพื้นที่เป็น 9 สาย ได้แก่ สายบูชา เป็นการจัดแสดงนิทรรศการพระพุทธรูปศักดิ์สิทธิ์ของไทย 5 ภูมิภาค  สายเสริม เป็นพื้นที่สำหรับผู้ที่สนใจในการเสริมความเป็นสิริมงคล โชคชะตา มีกิจกรรมดูฮวงจุ้ยดูดวงด้วยตัวเลข ลายมือ ดวงชะตา ราศี สัมผัส ไพ่  จำหน่ายต้นไม้มงคล เป็นต้น  สายอาสา พื้นที่ทำกิจกรรมและนิทรรศการโดยมูลนิธิโพธิภาวนาสงเคราะห์และมูลนิธิร่วมกตัญญู  สายเพลิน สนุกสนานกับกิจกรรมงานวัดแบบดั้งเดิม อาทิ ชิงช้าสวรรค์ ยิงปืนจุกน้ำปลา ปาลูกโป่ง สาวน้อยตกน้ำ และกิจกรรม “แต่งผี ฟรีเครื่องเล่น” สายบุญร่วมทำบุญ สวดมนต์ ฟังเทศน์ จากพระภิกษุวัดดิสหงษาราม (วัดมักกะสัน) สายสยอง ลานกิจกรรมที่ชวนให้ขนลุกกับการสาธิตการละเล่นชวนสยองและการเล่าเรื่องลี้ลับต่างๆ อีกทั้งยังมีร้านอาหารริมทาง ขนมงานวัด ขนมโบราณอาหารไทยพื้นบ้าน อาหารงานประเพณี เครื่องดื่มสมุนไพร รวมถึงชมการแสดงดนตรีไทยร่วมสมัย ดนตรีเปิดหมวกการแสดงดนตรีจากศิลปิน การแสดงวัฒนธรรม และชมโรงเก็บรถไฟประวัติศาสตร์ โรงงานมักกะสัน อาคารเก่าแก่ที่มีเอกลักษณ์อายุกว่า 100 ปี ซึ่งจะได้เรียนรู้ถึงประวัติศาสตร์หน้าสำคัญในการพัฒนาการคมนาคมของประเทศไทย